Mohammad Rona er i gang med sin allerførste valgkamp. Han har aldrig før været medlem af et politisk parti eller været politisk aktiv. Lige indtil nu, hvor han er på valglisten for det nye parti Moderaterne. Mohammad Ronas indgang til politik kom, da Lars Løkke Rasmussen i 2021 stiftede Det Politiske Mødested. Nordjyden mødte op og blev hurtig interesseret. - Jeg kom i dialog med Lars om udlændinge- og integrationspolitikken. Fra hjertet fortalte jeg ham, hvad der har været galt med politikken de tidligere år, og jeg kom med tiltag i forhold til, hvad der skulle gøres. Og så kunne jeg mærke på ham, at det var rart med feedback, siger Mohammad Rona. - Vi byggede et politisk forhold op på det område. Fadøl på lystbådehavnen Deltagelsen i Det Politiske Mødested udviklede sig, og en helt særlig sommeraften på Kystens Perle i 2021 blev afgørende for den 37-åriges fremtidsplaner. - Han spurgte, om vi ikke skulle mødes. Jeg tænkte, det var seriøst, for man tager ikke fra København til Aalborg for at mødes med en almindelig mand. Vi fik en almindelig fadøl, og det var en lun og lækker aften i slut-juni. - Vi snakkede både om vind og vejr og om politik. Og så spurgte han om, jeg ville stille op til folketingsvalget, siger Mohammad Rona. Omvæltning i privatlivet Svaret blev et rungende ja, og derfor bruger han disse uger på at lave valgkamp, hvor Moderaterne i den seneste meningsmåling står til at få 9,2 procent af stemmerne. - Det er en helt fantastisk måling. Hånden på hjertet, havde jeg ikke troet på det før valgkampen, da vi lå og rodede rundt på to-fire procent, siger Mohammad Rona. Moderaternes 9,2 procent svarer til 17 mandater, og formentlig havner to af dem i Nordjyllands Storkreds. Dermed har Mohammad Rona gode muligheder for at få en hverdag på Christiansborg efter valget. Det vil være en stor ændring af familiefarens liv, hvor han lige nu er afdelingsleder i virksomheden OnlinePOS. - Vi har snakket om det herhjemme, for det vil være en stor omvæltning i privatlivet. Jeg har snakket med min kone om det, og vi kommer ikke til at flytte. Men det bliver en anden måde at arbejde på, siger Mohammad Rona med udsigten til tre-fire ugentlige arbejdsdage i København. Debutant på stemmesedlen Den 37-årige er ligesom flere andre partifæller debutant i politiske valgkampe, og derfor er han også ydmyg overfor det nye job, hvis han bliver valgt. - Jeg vil være ydmyg, og jeg vil ikke komme ind med 400 kilometer i timen og sparke døren ind. Jeg vil have respekt for embeddet, og den måde man arbejder på. Men det er klart, jeg har en agenda og nogle mærkesager, som jeg vil stå på mål for, siger han. Samtidig mener han, at hans mange år i erhvervslivet vil komme ham til gode. - Jeg har en god erhvervserfaring og vil være standhaftig omkring nogle ting. Jeg vil være målrettet og gå faktabaseret frem i stedet for at lave symbolpolitik, siger Mohammad Rona. Mohammad Rona har tidligere selv været i tvivl om, hvilket parti han skulle sætte sit kryds ved. Det har både været sat til højre og venstre for midten, men nu har han fundet sit rette ståsted. - Det der tiltalte mig allermest var, at partiet er bygget op omkring helt almindelige danskere fra land og by. Det er os, der har udformet politikken og ikke djøf'ere og folk fra Christiansborg, siger han. Mohammad Rona har skrevet partiets udlændinge- og integrationspolitik, og derfor er han et godt bud på en kommende ordfører indenfor området. Og hvis det ender med en ny arbejdsplads på Christiansborg, så ser han frem mod et nyt arbejdsliv. - Jeg har snakket med min arbejdsgiver om fortsat at have et ben indenfor i erhvervslivet, så jeg fortsat kan være ude i det normale liv. Det lyder travlt, men det handler om planlægning og prioriteringer, siger han.

Referat:
Det var henover en fadøl på Kystens Perle på lystbådehavnen i Aalborg, at Lars Løkke Rasmussen og Mohammad Rona indgik aftalen om, at aalborgenseren skulle opstilles som folketingskandidat.